กระทรวงทรัพยากรธรรมชาติและสิ่งแวดล้อม สั่งปิดถ้ำหลวง ขุนน้ำนางนอน เพื่อเร่งฟื้นฟูระบบนิเวศเป็นการเร่งด่วน
กระทรวงทรัพยากรธรรมชาติและสิ่งแวดล้อม สั่งปิดถ้ำหลวง ขุนน้ำนางนอน เพื่อเร่งฟื้นฟูระบบนิเวศเป็นการเร่งด่วน ส่วนระยะยาวจำเป็นต้องออกมาตรการรักษาความปลอดภัยและมาตรการกู้ภัย

นายจงคล้าย วรพงศธร รองอธิบดีกรมอุทยานแห่งชาติสัตว์ป่าและพันธุ์พืช  กล่าวถึงแผนการฟื้นฟูพื้นที่ ถ้ำหลวง ขุนน้ำนางนอน หลังภารกิจเสร็จสิ้น ว่า จะเร่งฟื้นฟูปรับปรุงระบบนิเวศของถ้ำหลวงฯ ในจุดที่ได้มีการเบี่ยงทางน้ำ การผันน้ำ สูบน้ำบาดาลและการสำรวจโพรงต่างๆ เพื่อระบายออกจากถ้ำหลวงฯ โดยแบ่งเป็นแผนฟื้นฟูระยะเร่งด่วนและระยะยาว ในระยะเร่งด่วนต้องเร่งฟื้นฟูระบบนิเวศให้กลับคืนสภาพธรรมชาติดังเดิมก่อน ทั้งพื้นที่ด้านบนเขา ภายในถ้ำและพื้นที่ด้านล่างรอบถ้ำหลวงฯ ขณะที่แผนระยะยาวจะวางมาตรการรักษาความปลอดภัย มาตรการกู้ภัย การปรับปรุงภูมิทัศน์และมาตรการรองรับนักท่องเที่ยวในอนาคต ทั้งนี้ ในวันที่ 25 กรกฎาคมนี้ พลเอกสุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม จะลงพื้นที่ถ้ำหลวง ขุนน้ำนางนอน เพื่อกำหนดกรอบและมาตรการฟื้นฟูที่ชัดเจนในอนาคต เพื่อพัฒนาเป็นแหล่งท่องเที่ยวระดับประเทศและระดับโลกต่อไป

รองอธิบดีกรมอุทยานแห่งชาติสัตว์ป่าและพันธุ์พืช กล่าวย้ำว่า กรมอุทยานแห่งชาติสัตว์ป่าและพันธุ์พืช ได้ปิดพื้นที้ถ้ำหลวง  ขุนน้ำนางนอน อำเภอแม่สาย จังหวัดเชียงราย อย่างน้อย 6 เดือน โดยห้ามผู้ที่ไม่เกี่ยวข้องเข้าพื้นที่เด็ดขาด เพื่อฟื้นฟูและพัฒนาพื้นที่ให้กลับคืนสภาพเดิม